text: À merveilles ert regardés
   De tous, pour ce qu'il estoit tés.
   Et encor feroit on demain
   S'on savoit Tristan, ou Gavain,
   Ou Lancelot, ou Percheval,
   Qui en l'enqueste dou Graal
   Firent plusours proueces grans.
   Car chascuns d'aus fu moult vaillans.
   Se ne furent il pas dou conte
   Cléomadès, dont je vous conte;
   Car Cléomadès fu li tiers
   De tous les meilleurs chevaliers
   Qui ains furent de mere né ;
   Ce set on bien par verité.
   Or vous dirai que il faisoit
   PageV01P258
   Par les pays où il aloit.
   S'il avoit enz ou pays guerre,
   Tantost se penoit de l'enquerre
   Liquels avoit ou tort ou droit.
   Et, quant le voir de ce savoit,
   Lors se penoit de la pais faire ;
   Et, se il ne povoit atraire
   Les parties que pais en fust,
   Koi que avenir l'en deüst,
   Adès vers celui se traioit
   Là où le plus grant droit cuidoit.
   Ainsi se maintenoit partout.
   Sachiez si le doutoient mout
   Cil contre cui il se metoit;
   Et cil vers cui il se metoit
   Cuidoit tous estre asseürez
   Que ses contens estoit alez.
  